open-index/open-wikipedia-markdown huggingface dataset:
Geodezija

**Geodezija** ( kilęs iš žodžių *geo* 'žemė + *daio* 'daliju') – mokslas, tiriantis Žemės formą, dydį ir gravitacijos lauką bei vietovės matavimus, susijusius su Žemės paviršiaus planų ir žemėlapių sudarymu. Jis reikalingas tiek žemės formai ir didumui nustatyti, tiek planams ir žemėlapiams sudaryti. Remiantis geodeziniais matavimais, nustatoma žemės paviršiaus taškų tarpusavio padėtis.

Geodezinis pagrindas reikalingas darant topografines nuotraukas ir kitus žemės matavimo darbus, atliekant visos šalies kartografavimą, vykdant statybos darbus, geodinaminius tyrimus, valstybės sienos žymėjimą ir daug kitų darbų, kuriuose tenka nustatyti taškų padėtį, t. y. jų koordinates. Šis mokslas suteikia galimybę atlikti reikiamo tikslumo geodezinius darbus pagal vieningą koordinačių sistemą.

## Istorija
Egipte 4000 m. pr. m. e. geodeziniais matavimais buvo atnaujinamos Nilo potvynių sunaikintos sklypų ribos. Lietuvoje geodezijos darbai pradėti XVI a. per Valakų reformą (buvo matuojamos dvarų žemės, sudaromi 1521 ir 1526 m. Lietuvos ir Lenkijos žemėlapiai). 1790–1800 m. sudaryti Kauno, Vilniaus ir Gardino geodeziniai planai. Juos sudarant dalyvavo ir Laurynas Stuoka – Gucevičius. 1924 m. Lietuva įėjo į Baltijos šalių geodezinę komisiją, buvo atlikta Lietuvos trianguliacija, sudaryti topografiniai žemėlapiai.

## Matavimai
Be geodezijos mokslo nėra įmanomi jokie geodeziniai matavimai. Žemės geodeziniai (kitaip kadastriniai) matavimai – tai tikslus suformuotų žemės plotų nustatymas, plano ir kitų duomenų, reikalingų įrašyti į kadastro duomenų bazę, parengimas, tikslus žemės sklypo ribų posukio taškų koordinavimas (LKS94 valstybinėje koordinačių sistemoje). Žemės geodeziniai (kadastriniai) matavimai atliekami, kai yra žemė padalijama, atidalijama, sujungiama ir (ar) atliekama jos amalgamacija. Taip pat parduodant, išnuomojant ar suteikiant panaudai kitos paskirties valstybinės žemės sklypus, kurių ribų posūkio taškų ir riboženklių koordinatės nenustatytos valstybinėje geodezinių koordinačių sistemoje. Geodeziniai matavimai atliekami naudojant moderniausią šiuolaikinę geodezinių matavimų techniką. Naujausius GPS imtuvus, teodolitus bei lazerinius tacheometrus.

## Šaltiniai
* Kazakevičius A. ir kt. (1979) Taikomoji geodezija. Vilnius.: Mokslas.
* Variakojis P. Geodezija. – Vilnius, 1984.
* Tamutis Z., Tulevičius V., Žalnierukas A. Geodezija. – Vilnius, 1992.
VLC media player

**VLC media player** – atviro kodo programa, skirta įvairių formatų vaizdo medžiagai peržiūrėti. VLC media player veikia Windows, Linux, Mac OS X, iOS, Android ir kitose operacinėse sistemose.

VLC media player pirmą kartą išleistas 2001 m. vasario 1 d.

Ši programa iš kitų tokio tipo programų išsiskiria tuo, kad turi integruotus video kodekus, kurių papildomai nebereikia įdiegti. Viena iš šios programos funkcijų yra vaizdo medžiagos transliavimas internetu nepriklausomai nuo naudojamos operacinės sistemos. VLC media player palaiko daugelį vaizdo bei garso formatų, gali skaityti filmus iš CD ir DVD (išsaugoti juos kompiuterio diske), konvertuoti failus iš vieno formato į kitą. Taip pat VLC media player galima paleisti ir failus, kurie tebėra siunčiami. Ši programa rodo titrus, turi garso vienodintuvą ir daug kitų funkcijų.

## Išnašos
AbiWord

**AbiWord** – nemokama teksto apdorojimo programa, savo savybėmis primenanti Microsoft Word, tačiau turinti kiek mažiau funkcijų.

Programa pasižymi greitu veikimu, veikia daugumoje operacinių sistemų, įskaitant Linux, FreeBSD, Mac OS X, Microsoft Windows, QNX, BeOS (nebepalaikoma).

Naudojant AbiWord galima apipavidalinti puslapius ir pastraipas, yra integruotas automatinis rašybos taisymas, ženklų tekste skaičiavimas, interaktyvus valdymas, stilių integracija, galimybės atstatyti ankstesnę ar grįžti į vėlesnę padėtį, yra paieškos ir keitimo funkcijos bei grafikos įkėlimo galimybė.

AbiWord gali atidaryti bei redaguoti dokumentus, sukurtus Microsoft Word ir rtf formatais, taip pat išsaugoti HTML, PDF ir kitais formatais.

## Išnašos

## Nuorodos

* AbiWord svetainė
Augustas Ambrasaitis

**Augustas Ambrasaitis** (*Ambrazaitis*, , 1863 m. rugpjūčio 16 d. Lazdynai, Ragainės apskritis – 1913 m. lapkričio 23 d. Graudencas, dab. Grudziondzas, Kujavijos Pamario vaivadija) – Prūsijos istorikas, kraštotyrininkas, pedagogas, evangelikų liuteronų bažnyčios veikėjas.

## Biografija
1883–1898 m. Įsruties, Marienburgo, Vėluvos ir kt. mokyklų mokytojas ir rektorius (vedėjas).

Svarbiausiame veikale „Rytų Prūsijos provincija“ pateikė Mažosios Lietuvos lietuvių kultūros ir buities duomenų. Daug jo kraštotyrinių ir pedagoginių raštų yra XIX a. pabaigos – XX a. pradžios vokiečių periodikoje.

## Bibliografija
* Rytų Prūsijos provincija (*Die Provinz Ostpreussen*) 1896 m. 2 leid. 1912 m.
* Vėluvos praeities vaizdai (*Bilderaus Wehlaus Vergangenheit*), 1898 m.
* Vakarų Prūsijos provincijos kraštotyra (*Heimatskunde der Provinz Westpreussen*), 1906 m.

## Šaltiniai
Jakobfreibergo akara

**Jakobfreibergo akara** (*Aulonocara jacobfreibergi*) – daugiaspalvių ešeržuvių (*Cichlidae*) šeimos žuvų rūšis.

Patinų kūno ilgis iki 15 cm. tačiau akvariume gali užaugti didesni, patelės žymiai mažesnės. Patinų kūno pagrindinė spalva yra mėlyna, tačiau, priklausomai nuo vietovės, žuvys skiriasi tiek raštais, tiek ir pelekų spalvomis, egzistuoja daug spalvomis ir dydžiu besiskiriančių populiacijų, turinčių atskirus vietinių gyventojų ar akvariumistų duotus pavadinimus, tačiau jos visos priklauso tai pačiai rūšiai ir kryžminasi tarpusavyje. 

Endeminė Malavio ežero rūšis. Daugiausia laiko leidžia ežero urvuose. Maitinasi zooplanktonu, daugiausiai lervomis ir vėžiagyviais.

Mokslinis rūšies pavadinimas *jacobfreibergi* duotas pagal JAV žuvų importuotojo Jacob Freiberg pavardę.

## Akvariumuose
Auginamos akvariumuose, viena populiariausių akvariuminių ciklidų rūšių. 

Akvariumuose imituojant joms įprastą natūralią aplinką, rekomenduojama įrengti urvelių. Rekomenduojamas minimalus akvariumo dydis vienai porelei yra bent 90 litrų, geriausia didesnis.

Dažnai augintojai nerekomenduoja maitinti žinduolių mėsa ar *[[Tubifex]]* kirmėlėmis, kadangi manoma, jog tokia mityba gali sukelti ligą, populiariai vadinamą „Malavio pūtimu“ (), tačiau ši tarp ciklidų akvariumuose dažna liga nėra gerai ištirta, nežinomas nei jos sukėlėjas, nei mechanizmas.
## Šaltiniai
Osvencimo kunigaikštystė

**Osvencimo kunigaikštystė** (; ) – viena iš keleto Silezijos kunigaikštysčių, 1315 m. atskilusi nuo Ciešino kunigaikštystės. Vakarų Europoje buvo vadinama hercogyste, kadangi kunigaikščiai buvo laikomi hercogais.

Kunigaikštystė susiformavo 1315 m., kai atsiskyrė nuo Ciešino kunigaikštystės. Pirmasis kunigaikštis buvo Vladislovas I (*Władysław I Oświęcimski*) iš Piastų dinastijos. Sostinė buvo Osvencimas.
XVI a. kunigaikštystė buvo prijungta prie Lenkijos karalystės. 1772 m. buvo aneksuota Habsburgų imperijos. Visiškai panaikinta 1918 m., kai tapo Lenkijos respublikos dalis.

1445 m. iš Osvencimo kunigaikštystės atsiskyrė Zatoro ir Tošeko kunigaikštystės. Pradžioje Osvencimo kunigaikštystė buvo Bohemijos karalystės įtakos sferoje, bet 1454 m. vėl prisijungė prie Lenkijos, kai paskutinis Osvencimo kunigaikštis Janas IV (*Jan IV Oświęcimski*) pasiskelbė esąs Lenkijos karaliaus Kazimiero IV Jogailaičio vasalu. Trimis metais vėliau jis pardavė savo hercogystę Kazimierui.

1564 m. Seime karalius Žygimantas Augustas paskelbė Osvencimo ir Zatoro kunigaikštystes Lenkijos karūnos valdomis, priklausančioms Krokuvos vaivadijai, tačiau abi teritorijos išlaikė kunigaikštysčių statusą.

1772 m. Pirmojo ATR padalijimo metu Osvencimo kunigaikštystės teritorija tapo Austrijos imperijos dalimi. Austrijos imperatorių didžiajame titule ėmė naudoti ir titulą *Aušvico hercogas*.
Audrius Ambrasas

**Audrius Ambrasas** (g. 1962 m. spalio 20 d. Vilniuje) – Lietuvos architektas.

## Biografija
1985 m. baigė Vilniaus inžinerinį statybos institutą (dabar Vilniaus Gedimino technikos universitetas), nuo 2004 m. jame dėsto; docentas (2010); profesorius. 1985–94 m. dirbo Paminklų restauravimo projektavimo institute. 1991 m. įsteigė A. Ambraso projektavimo bendrovę (nuo 2009 m. *Ambraso architektų biuras*).

## Svarbiausi įgyvendinti projektai
* Verslo namai "Paupys" Vilniuje, Aukštaičių g. 7, 2020 m.
*Administracinis - gamybinis kompleksas Babtuose, Kauno raj., 2019 m.
*Gyvenamųjų namų kompleksas A.Mickevičiaus g. 5, Vilniuje, 2017 m.
*"Baltic Hearts" Biurų kompleksas Ukmergės gatvėje, Vilniuje 2014 m.
* Poilsinis namas Gulbinų gyvenvietėje, Vilnius 2013 m.
* Menų inkubatorius Rupert Vilniuje, Valakampiai 2013 m.
* DNB Bank būstinė Rygoje 2011 m.
* Swedbank" būstinė Vilniuje 2009 m.
*Administracinis komercinis kompleksas "Europa" Vilniuje, Konstitucijos pr., 2004 m.

## Apdovanojimai
* Lietuvos nacionalinės kultūros ir meno premijos laureatas 2016 m. 

## Šaltiniai

## Nuorodos
* Asmeninė svetainė
Dėmėtoji ciklė

**Dėmėtoji ciklė** (*Cichla ocellaris*) – daugiaspalvių ešeržuvių (*Cichlidae*) šeimos žuvis.

Tai pati tipiškiausia šios genties rūšis ir yra labai panaši į ešerį. Kūnas iki 60 cm ilgio, gamtoje gali būti kiek didesni. Agresyvus grobuonis.

Akvariumas turi būti didelis, turintis daug atviros erdvės, šiekštų ir didelių, tvirtų augalų. Tinka įvairios sudėties, bet gerai nufiltruotas vanduo. Temperatūra - 24-28 °C. Akvariume veisti sunku. Tai ant grunto neršianti rūšis, pasižyminti tipiška mailiaus globa.

Rūšis paplitusi Pietų Amerikos centrinėje ir šiaurinėje dalyse.
Kazimieras Juozas Ambrasas

**Kazimieras Juozas Ambrasas, [[Jėzuitai|SJ]]** (1934 m. birželio 1 d. Surgučiuose, Sasnavos valsčiuje – 2023 m. balandžio 8 d. Kaune) – lietuvių kunigas, literatūros tyrinėtojas, publicistas, vertėjas.

## Biografija
1957 m. Vilniaus universitete baigė lietuvių kalbą ir literatūrą, 1959–1962 m. studijavo anglų kalbą. 1972 m. apgynė kandidatinę disertaciją. Dirbo žurnalų redakcijose, 1970–1988 m. dėstė Vilniaus, 1988–1989 m. Poznanės Adomo Mickevičiaus universitete. Nuo 1987 m. docentas.

Nuo 1981 m. birželio 20 d. jėzuitas. Studijavo pogrindinėje kunigų seminarijoje. Talkino redaguojant pogrindinius leidinius „Aušra“ ir „Lietuvos Katalikų Bažnyčios Kronika“. Tačiau saugumui atidžiai sekant, šią veiklą teko nutraukti. 1988 m. rugpjūčio 16 d. Skaistgiryje arkivyskupas Julijonas Steponavičius įšventino diakonu, kitą dieną – kunigu. 1989 m. lietuvių kalbą dėstė Kauno tarpdiecezinėje kunigų seminarijoje. Nuo 1990 m. dirbo Vatikano radijo lietuviškų programų redakcijoje, sielovados darbą Filipinuose, Indijoje. Nuo 1991 m. Lietuvos katalikų mokslų akademijos narys, nuo 1993 m. Aušros vartų parapijos Montrealyje, nuo 2001 m. Čikagos jėzuitų namų kunigas. Dėstė Lituanistikos institute Čikagoje. Nuo 2003 m. gruodžio mėn. gyveno Kauno jėzuitų namuose, buvo rekolekcijų vedėjas.

Išvertė knygų iš anglų, rusų, lenkų, italų kalbų.

Ambrasas-Sasnava tyrinėjo vertimo teoriją ir praktiką, parašė knygas:
* *Vertimo mokslas*, (1978),
* *Vertimo tyrinėjimai*, (1984),

Jis paskelbė publicistikos:
* kelionių įspūdžių knygą: *Taboro kalno šalis*, (1995),
* *Simonas iš Valtūnų* (apie prel. S. Morkūną, 1997)

Vertė iš anglų kalbos prozą.

## Bibliografija
* K. Ambrasas-Sasnava. Vertimo mokslas, studija, 1978 m.;
* K. Ambrasas-Sasnava. Vertimo tyrinėjimai, studija, 1984 m.;
* Taboro kalno šalis, apybraižų rinkinys, 1994 m.;
* Simonas iš Valiūnų, 1997 m.;
* Kilimandžaras, 2000 m.

## Šaltiniai
Geltonasis ešerys

**Geltonasis ešerys** (*Boulengerochromis microlepis*) – daugiaspalvių ešeržuvių (*Cichlidae*) šeimos žuvis.

Tai didžiausia R. Afrikos ežerų žuvis. Kūnas iki 70 cm ilgio, kai kurie individai akvariume gali užaugti iki 90 cm.

Gyvena atvirose, smėlėtose vietose. Nežiūrint dydžio, dažnai laikosi seklumose. Akvariumas būtinas labai didelis, gausiai apsodintas ir gerai filtruojamas. Rekomenduojamas vidutinio kietumo, šarmingas vanduo. Temeparatūra – 23-25 °C. Ikrus išneršia ant grunto. Abu tėvai saugo ikrus ir mailių. Gali išneršti iki 12 tūkst. ikrų.

Paplitęs Tanganikos ežere.
Jurgis Ambraška

**Jurgis Ambraška** (1906 m. rugsėjo 19 d. Kūjėnuose, Surviliškio valsčius, Kėdainių apskritis – 1945 m. spalio 26 d. Auksučiuose, Gruzdžių valsčius) – Lietuvos pedagogas, mokyklinių vadovėlių autorius.

## Biografija
1927 m. baigė Kėdainių mokytojų seminariją, dirbo Kalvarijos progimnazijoje. 1931 m. baigė Vytauto Didžiojo universiteto Humanitarinių mokslų fakulteto Filosofijos skyrių. Priklausė aušrininkų, „Naujosios mokyklos“ draugijoms, Lietuvos mokytojų profesinei sąjungai. Vienas ir kartu su kitais parengė kalbos ir literatūros vadovėlių, 1937 m. išvertė A. Šmyderio knygą „Didaktika“. Bendradarbiavo žurnaluose „Aušrinė“, „Mokykla ir visuomenė“, 1939–1941 m. žurnalo „Mokykla ir gyvenimas“ redaktorius.

1940 m. sovietams okupavus Lietuvą – Kauno apskrities liaudies švietimo skyriaus vedėjas. Nužudytas neaiškiomis aplinkybėmis. Palaidotas senosiose Kuršėnų katalikų kapinėse.

## Bibliografija
* Mano knygelė: vadovėlis, su kitais, 5 d., 1934–1938 m.
* Aušrelė: vadovėlis, su kitais, 6 d., 1936–1938 m.
* Trumpa lietuvių kalbos gramatika, 2 d., 1937–1940 m.
* Literatūros skaitymai: vadovėlis, su kitais, 1940 m.
* Skaitymo-rašymo pradžia suaugusiems, 1941 m.
* Lietuvių kalbos gramatika pradžios mokyklai, 1946 m., 1962 m.

## Šaltiniai
Danielius Alseika

**Danielius Alseika** (1881 m. sausio 29 d. Bružai, Skuodo valsčius – 1936 m. gegužės 9 d. Vilnius) – gydytojas, Vilniaus krašto lietuvių visuomenės veikėjas.

## Biografija
Pagal Šačių RK bažnyčios krikšto metrikų knygą, D. Alseika gimė 1881 m. sausio 29 d. (vasario 10 d. pagal Grigaliaus kalendorių) Bružuose, valstiečių Kazimiero Alseikos ir Onos Alseikaitės šeimoje. Ši data bei vietovė nurodyta ir Tartu universitetui pateiktuose dokumentuose. Iki gimstant jauniausiems vaikams, 1870 m. Alseikų šeima gyveno Apuolėje. 
Vyriausias Danieliaus brolis Albinas Alseika – Romos katalikų kunigas, visuomenės veikėjas. 

Danielius 1910 m. baigė Tartu universiteto Medicinos fakultetą. Spaudos draudimo laikotarpiu rašė į „Varpą“, „Ūkininką“. Dalyvavo Lietuvos demokratų partijos veikloje. 1905 m. Didžiojo Vilniaus seimo dalyvis, vienas Lietuvos valstiečių sąjungos steigėjų. Per Pirmąjį pasaulinį karą Rusijos imperijos kariuomenės karo gydytojas Minske, dirbo lietuvių tremtinių, pabėgėlių organizacijose. 1917–1918 m. dalyvavo lietuvių karių suvažiavimuose Rusijoje. vokiečių kariuomenei 1918 m. vasario mėn. užėmus Minską su žmona Veronika ir A. Krutuliu įkūrė Lietuvių sanitarinės pagalbos draugiją, iki mirties jos pirmininkas. Draugija rusų paliktą ligoninių inventorių 17 vagonų 1918 m. liepos mėn. atgabeno į Vilnių, kur rudenį su žmona ir A. Krutuliu įsteigė polikliniką, ilgainiui virtusią pirmąja miesto lietuvių ligoninę, 1918–1933 m. jos vedėjas.

1918 m. lapkričio mėn. nuo liaudininkų kooptuotas į Lietuvos Tarybą. 1920 m. Vilniaus krašto sveikatos reikalų vedėjas. 1920–1921 m. JAV rinko aukas „Varpo“ bendrovei, Vilniaus krašto lietuviams. 1923–1928 m. Laikinojo Vilniaus lietuvių komiteto, 1929–1934 m. draugijos „Kultūra“ pirmininkas; 1928 m. įsteigė, leido ir redagavo žurnalą „Vilniaus šviesa“. 1926 m. Lietuvos ūkio draugijos steigėjas, 1918–1934 m. Lietuvių mokslo draugijos veikėjas. 1929 m. įsteigė laikraštį „Vilniaus žodis“, iki 1931 m. jo faktinis redaktorius. 1927 m. Varšuvoje keturiomis kalbomis leisto žurnalo „Natio“ vienas redaktorių ir bendradarbių. Lenkų okupacinės administracijos Vilniuje buvo nuolat persekiojamas, suimamas. 

Žmona Veronika Alseikienė, sūnus Vytautas Kazimieras Alseika, duktė Marija Birutė Alseikaitė-Gimbutienė.

## Bibliografija
* Lietuvių tautinė idėja istorijos šviesoje, 1924 m.;
* Vilniaus krašto lietuvių gyvenimas 1919–1934 m., 1935 m.

## Šaltiniai
Algirdas Jonas Ambrazas

**Algirdas Jonas Ambrazas** (1934 m. vasario 11 d. Kaune – 2016 m. liepos 20 d. Nidoje) – Lietuvos muzikologas, habilituotas humanitarinių mokslų daktaras.

## Biografija
Brolis Vytautas Ambrazas. 1958 m. baigė Lietuvos konservatorijos E. Balsio muzikos teorijos klasę. 1991 m. apgynė disertaciją „Juozas Gruodis ir lietuvių kompozitorių mokyklos formavimasis" ir tapo menotyros daktaru.

1957–1959 m. Lietuvos Radijo ir televizijos komiteto muzikos redaktorius. 1959–1964 m. Vilniaus pedagoginio instituto dėstytojas. 1964–1968 m. Lietuvos konservatorijos muzikos teorijos laboratorijos vedėjas. Nuo 1965 m. Lietuvos konservatorijos dėstytojas, 1987–1998 m. muzikos teorijos katedros vedėjas, nuo 1993 m. Muzikologijos instituto mokslinis vadovas; nuo 1982 m. profesorius.

1971–1975 m. Lietuvos kompozitorių sąjungos muzikologų sekcijos pirmininkas. 1991–1999 m. Lietuvos mokslo tarybos narys. Parašė 10 knygų, paskelbė daugiau, kaip 100 straipsnių. Skaitė pranešimus ir paskaitas apie Lietuvos muziką ir muzikos gyvenimą tarptautinėse konferencijose Latvijoje, Estijoje, Vokietijoje, Prancūzijoje, Lenkijoje, Suomijoje, Rusijoje, Ukrainoje ir kitur.

1979–1992 m. straipsnių rinkinio „Muzika“ redakcinės komisijos pirmininkas. Muzikos enciklopedijos (t.1, 2000 m. vyr. redaktorius. Parengė spaudai J. Gruodžio, K. Brundzaitės kūrinių ir raštų rinkinius.

## Bibliografija
* Kompozitorius Juozas Gruodis, 1960 m., rusų kalba 1964 m.
* Muzika ir dabartis. Šiuolaikinės muzikos etiudai, 1969 m.
* Nuo Carlino iki Rymano, 1980 m.
* Funkcinės teorijos klasikai, 1981 m.
* Juozo Gruodžio gyvenimas ir kūryba, 1981 m., rusų kalba 1985 m.
* XX amžiaus harmonijos teorija. Vokietija, Austrija, 1986 m.
* Muzikos kūrinių analizės pagrindai, vadovėlis, vienas autorių ir mokslinis redaktorius, 1977 m.

## Įvertinimas
* 1979 m. LTSR valstybinė premija
* 2015 m. Lietuvos nacionalinė kultūros ir meno premija

## Šaltiniai
Aeronuotrauka

**Aeronuotrauka** arba **aerofotonuotrauka** – Žemės paviršiaus vaizdas, nufotografuotas iš skraidymo aparatų (lėktuvų, oro balionų, dirižablių ir kt.); fotonuotrauka. Nuotraukos, padarytos iš kosminių aparatų (palydovų, stočių), dar vadinamos nuotraukomis. Naudojamos Žemės paviršiaus kartografavimui. Dabartinė technika leidžia fotografuoti taikant įvairią technologiją. Dėl to aerofotonuotraukos naudojamos ir orų prognozėms, Žemės ūkio kultūrų derlingumui nustatyti, naudingųjų iškasenų žvalgybai ir kt.

## Lietuvos vietovių aerofotonuotraukos
.
File:Aerial Vilnius 6060302.jpg|Vilnius
File:Bundesarchiv Bild 196-00897, Pogegen.jpg|Pagėgiai
File:Bundesarchiv Bild 196-01497, Sodehnen.jpg|Sodėnai
File:Bundesarchiv Bild 196-01094, Hohenbruch.jpg|Lauknė (Mažoji Lietuva)


## Nuorodos

* Vilniaus ir jo apylinkių 1944 m. aerofotonuotraukos
Lologas

**Lologas** () – ežeras Argentinoje, Neukeno provincijos pietvakariuose, Lanino nacionaliniame parke. Telkšo Andų kalnų slėnyje. Ežeras ledyninės kilmės, nusitęsęs rytų – vakarų kryptimi. Krantuose auga notofagų miškai. Išteka Kilkihuės upė (Čimehuino intakas, Negro baseinas). Prie Lologo ežero įsikūrusi Vilja Lago Lologo gyvenvietė.
Žemasis notofagas

**Žemasis notofagas** (*Nothofagus pumilio*) – notofaginių (*Nothofagaceae*) šeimos lapus metančių medžių rūšis. Auga Pietų Amerikoje: Patagonijos Anduose ir Ugnies Žemėje.

Patagonijoje užauga iki 30 m aukščio, kamieno skersmuo siekia 1,5 m. Labiau į šiaurę nutolusiose vietovėse auga tik kalnuose, aukštesniame nei 1000 m aukštyje ir tik kaip krūmai. Lapai tamsiai žali, elipsiniai, dantytais kraštais, 2-4 cm ilgio; rudenį įgauna geltoną arba raudoną spalvą. Vaisius – 4-7 mm ilgio riešutas.

Žemasis notofagas gali pakelti žemas temperatūras (iki -30 °C), greitai atauga po gaisrų. Mediena kokybiška, gan tvirta, lengvai apdirbama.
Hermoso ežeras

**Hermoso ežeras** ( 'gražus ežeras') – ežeras Argentinoje, Neukeno provincijos pietvakariuose, Lanino nacionaliniame parke. Telkšo Andų kalnų slėnyje. Rytiniuose krantuose auga notofagų miškai, vakariniuose – ficrojų ir lumų miškai. Ežeras Hermoso upe jungiasi su Makoniko ir Melekinos ežerais, kurie priklauso Kaleufu baseinui (Koljon Kuros intakas).
Narco (filmas)

**Narco** () – 2004 m. prancūzų komedija apie žmogų sergantį narkolepsija.

Filmo premjera įvyko 2004 m. spalio 12 d. Prancūzijoje, Sen Žan de Liuso tarptautiniame filmų festivalyje ().

## Siužetas

Gustavas Klopas (Giusas) nuo vaikystės serga narkolepsija ir gali užmigti pačiuose neįtikimiausiose situacijose: klasėje – pamokos metu, diskotekoje – šokdamas, darbe – vairuodamas auto krautuvą. Gyvenime Giusas niekuo neišsiskiriantis žmogus, turintis šeimą, draugus, bet niekaip negalintis dėl neįprastos ligos, susirasti darbą.

Priepuolio metu savo sapnuose jis jaučiasi, kad yra „supermenas“. Jis keliauja erdvėje ir laike, kur visada atsitinka daugybė neįtikėtinų juokingų nuotykių: sapnuose ir tikrovėje…

## Aktoriai
* Guillaume Canet – Gustavas (Gius)
* Zabou Breitman – Giuso žmona Pamela
* Benoît Poelvoorde – Lenis
* Guillaume Gallienne – Samuelis Pupkinas
* Vincent Rottiers – Kevinas
* Jean-Claude Van Damme – Lenio fantazijose Žanas Klodas van Damas
* Diane Kruger – mergina iš naktinio klubo
ir kt.

## Išnašos

## Nuorodos
* Oficiali filmo svetainė
Ohajo valstijos universitetas

**Ohajo valstijos universitetas** () – universitetas Kolumbo mieste, Ohajo valstijoje, JAV. Įkurtas 1870 m.

## Nuorodos
* Oficialus Ohajo valstijos universiteto tinklalapis
Niujorko universitetas

**Niujorko universitetas** (, **NYU**) – universitetas Niujorko mieste, Niujorko valstijoje, JAV. Įkurtas 1831 m. Tai didžiausia privati aukštoji mokykla JAV.
39 408 studentai (2004 m.), iš jų - 3 312 doktorantų. NYU *Campus* yra *Greenwich Village* Manhatane. Universitetą sudaro 14 fakultetų ir koledžų. Universitetas garsėja Ekonomikos, Teisės, Medicinos, Informatikos, Matematikos, Filosofijos, Politikos mokslų ir Neuromokslų fakultetais.

Universitetą 1831 m. balandžio 21 d. įsteigė grupė Niujorko įžymybių (vienas jų – buvęs JAV finansų ministras Albert Gallatin).

## Nuorodos
* Oficialus Niujorko universiteto tinklalapis
Vyskupo Kearney gimnazija

**Vyskupo Kearney gimnazija** () Ročesterio () mieste, Niujorko valstijoje, JAV, įkurta 1962 m., yra pagrindinė privati katalikiška gimnazija Ročesterio mieste. Pavadinta Romos katalikų vyskupo *James E. Kearney* vardu. Gimnazijos prezidentas - *Donna Dedee* (2008 m.). Oficialios mokyklos (simbolikos) spalvos - mėlyna, juoda ir balta. Gimnazijos šūkis - *	Fac Omnia Bene* (*Daryk viską gerai*).

## Nuorodos
* Oficialus Vyskupo Kearney gimnazijos tinklalapis
Sekvoja

**Sekvoja** gali būti:

* Didysis mamutmedis (, );
* Visžalė sekvoja (, );
* Sequoyah – čerokių rašto kūrėjas.
Formulės 1 konstruktorių čempionė

**[[F1|Formulės 1]] konstruktorių čempionė** tampa ta ekipa, kuri per sezoną surenka daugiausiai taškų. Pirmąja nugalėtoja konstruktorių įskaitoje tapo Vanwall ekipa 1958 m.

Per 72 metus 15 skirtingų ekipų laimėjo šį apdovanojimą, tarp kurių pirmauja Scuderia Ferrari tai padariusi 16 kartų. Mercedes komandai priklauso daugiausiai iš eilės laimėtų čempionatų serija – ji tai padarė 8 kartus nuo 2014 iki 2021 m.

Tarp laimėjusių konstruktorių taurę vyrauja tik penkios šalys: Didžioji Britanija (33), Italija (16), Vokietija (8), Austrija (4) ir Prancūzija (3) (iki 2021 m.).

## Konstruktorių taurės laimėtojai pagal sezoną

### Pastaba
: * – šis pilotas nugalėjo asmeninėje įskaitoje bei tapo čempionu.
: ** – nuo 2010 m. sezono buvo pakeista taškų skyrimo tvarka, tad nuo šių metų taškų suma ženkliai skiriasi nuo ankstesnių sezonų.

## Laimėtojos pagal šalis

## Šaltiniai
Septynių ežerų kelias

**Septynių ežerų kelias** () – pietinėje Argentinoje, Neukeno provincijoje einančio valstybinės reikšmės kelio 234 atkarpos tarp San Martin de los Andeso ir Vilja La Angosturos pavadinimas. Ilgis 107 km. Kelias driekiasi vaizdingomis Andų priekalnėmis, per Lanino ir Nauel Uapi nacionalinius parkus. Aplink kelią driekiasi miškai, telkšo septyni ežerai: Korentoso ežeras, Eskondidas, Espechas, Falkneris, Lakaras, Mačonikas ir Viljarinas. Tai svarbus regiono turistinis maršrutas.
Zatoro kunigaikštystė

**Zatoro kunigaikštystė** () – viena iš Silezijos kunigaikštysčių. Žinoma ir kaip hercogystė dėl hercogo ir kunigaikščio titulų lygiavertiškumo.

Kunigaikštystė susidarė 1454 m., kai atskilo nuo Osvencimo kunigaikštystės. 1494 m. jos valdovas kunigaikštis Janas V (*Jan V Zatorski*), po paskutinio jo brolio ir bendravaldovio mirties (pradžioje kunigaikštystę valdė 4 kunigaikščiai), būdamas bevaikis ir neturėdamas įpėdinio, pardavė kunigaikštystę Lenkijos karaliui Janui I su sąlyga, kad jis iki mirties liks kunigaikštis.
1513 m. Zatoro kunigaikštystė oficialiai prisijungė prie Lenkijos, nuo 1563 m. ji buvo Lenkijos karūnos valdų dalimi (Krokuvos vaivadija). Kunigaikštystė teisiškai išlaikė kunigaikštystės statusą, nors neturėjo jokių privilegijų.

1772 m., Pirmojo ATR padalijimo metu, Zatoro kunigaikštystės žemės tapo Austrijos imperijos dalimi. 1815–1866 m. kunigaikštystė (vadinama hercogyste) buvo Vokiečių Sąjungos dalis. Iki 1918 m. Austrijos imperatoriai turėjo ir *Zatoro hercogo* (*Herzog von Zator*) titulą, kuris buvo Austrijos imperatoriaus didžiojo titulo dalis.

Kunigaikštystė panaikinta jos žemes prijungus prie Lenkijos respublikos.
1958 m. Formulės 1 sezonas

**1958 m. Formulės 1 sezonas** buvo 9-tas FIA organizuotas Formulės 1 čempionatas. Jis prasidėjo sausio 19 d. ir baigėsi spalio 19 d. Šis sezonas buvo vienas įdomiausių ir tragiškiausių per visą Formulės 1 istoriją.

## Sezono apžvalga
Nors šiemet varikliai lenktynėse išliko tie patys, tačiau buvo sumažinta lenktynių trukmė iki 300 km arba 2 valandų. Taip pat šiais metais buvo privaloma naudoti įprastą komercinį benziną, vietoje specialaus lenktyninio kuro. Šiame sezone pirmą kartą buvo pristatyta konstruktorių įskaita, kurią pirmą kartą laimėjo Vanwall ekipa. Tačiau čempionu asmeninėje įskaitoje tapo Mike Hawthornas su Ferrari. Jis pelnė tik vieną pergalę, tačiau net 5 kartus finišavo antroje vietoje, tad to užteko aplenkti Stirling Mossą, pelniusį keturias pergales. Vienas geriausių to metų pilotų Juan Manuel Fangio dalyvavo vos dvejuose etapuose ir pasitraukė iš lenktynių po Prancūzijos GP. Šiame sezone pirmą kartą Formulės 1 istorijoje startavo moteris - tai buvo Maria Teresa de Filippis. Iš dalyvautų keturių lenktynių ji vieną kartą nesikvalifikavo, o du kartus nebaigė disntancijos. Taip pat šiame sezone debiutavo Bernie Ecclestoneas kaip pilotas. Vieninteliame Monako GP jis nesikvalifikavo.

## Sezono žūtys
Tų metų čempionas Hawthornas pasitraukė iš lenktynių po sezono, tačiau žuvo autokatastrofoje kitų metų pradžioje. Dar keli pilotai žuvo sezono metu - Luigi Musso Prancūzijos GP, Peter Collinsas Vokietijos GP, o Stuart Lewis-Evansas paskutiniame sezono etape Maroke. 

## Sezono rezultatai

## 1958 komandinė įskaita

**Pastaba:** Į čempionato įskaitą skaitėsi tik 6 geriausi rezultatai. Rezultatas skliaustuose - visi sezono taškai.

## 1958 asmeninė įskaita

*  Greičiausio rato savininkui skiriamas 1 taškas
* † Vienu bolidu dalinosi keli pilotai.
**Pastaba:** Įskaitoje skaičiuojami tik 6 geriausi sezono rezultatai, rezultatai skliaustuose - visi sezono taškai.

## Šaltiniai
K-152 Nerpa

**K-152 Nerpa** () – daugiatikslis, karinis *Ščiuka-B* klasės (NATO klasifikacijoje *Akula-II*) atominis povandeninis laivas pastatytas Rusijoje.

Pradėtas statyti 1993 m. *Amūro laivų statykloje* () pavadinimu *971U Ščiuka-B* (). Gamyklinis numeris – 518. Kuriant ir gaminant povandeninį laivą pasiekta 5 kartus mažesnis triukšmo lygis nei ankstesniuose laivuose.

Laivas pritaikytas paleisti sparnuotąsias raketas RK-55 *Granat*, povandenines raketas ir torpedas-raketas *Škval*, *Vodopad* ir *Veter* bei paleisti įprastas torpedas ir minas.

*K-152 Nerpa* funkcijos:
* kova su povandeniniais laivais
* kova su laivais
* minavimas
* žvalgyba
* specialiosios operacijos

2008 m. birželio 24 d. laivas nuleistas į vandenį. Pagal 2004 m. sausio mėn. susitarimą tarp Rusijos ir Indijos bus išnuomotas 10-čiai metų Indijos kariniam jūrų laivynui už 650 mln JAV dolerių. Laivui bus suteiktas *INS Chakra* pavadinimas.

## Incidentai
2008 m. lapkričio 8 d. *K-152 Nerpa* išplaukė iš Bolšoj Kamenio () miesto gamyklos *Zvezda* () akvatorijos į Japonijos jūrą bandymams. Planuota išbandyti torpedas. Tuo metu laive buvo 208 žmogus vietoje numatytų 73-jų. Suveikus gaisro signalizacijai pirmame ir antrame laivo skyriuje prasidėjo gaisro gesinimo procesas, kurio metu patalpose buvo skleidžiamos freono dujos. Per incidentą žuvo mažiausiai 20 žmonių: 3 iš žuvusiųjų buvo kariai, likusieji – darbininkai. Daugiau kaip 21 žmogus hospitalizuotas.

Po incidento povandeninis laivas savąja eiga grįžo į uostą. Karinė prokuratūra iškėlė baudžiamąją bylą. Vyksta tyrimas.

## Šaltiniai
Akmena I

**Akmena I** – kaimas Vilniaus rajono savivaldybės šiaurinėje dalyje, prie senojo Vilniaus–Molėtų kelio (), į šiaurės rytus nuo Maseliškių. Seniūnaitijos centras. Pro kaimą teka Širvintos intakas Akmena. Medinė Akmenos sentikių cerkvė (nuo 1937 m.) stovi gretimame Maseliškių kaime.

## Istorija

Pirmoji Akmenos sentikių cerkvė pastatyta apie 1865 m. tiesiant Sankt Peterburgo–Varšuvos geležinkelį. 1937 m. pastatyta nauja cerkvė ir įkurta parapija (iki tol sentikiai priklausė Žemaitėlių parapijai). 1946 m. parapiją įregistravo sovietų valdžia.

2025 m. Akmenos kaimas (identifikavimo kodas 10154) pervadintas Akmenos I kaimu, kadangi seniūnijoje yra dar vienas Akmenos kaimas, atitinkamai pervadintas Akmena II.

## Gyventojai

## Šaltiniai
Lotoso poza

**Lotoso poza** arba ***padmasana*** () – poza (asana) sėdint sukryžiuotomis kojomis. Padamasana arba Lotoso poza yra pagrindinė jogos asana, skirta meditacijos praktikoms. Nugara tiesi, galva pakelta, kojos sukryžiuotos taip, kad dešinė pėda gultų ant kairės šlaunies, o kairė pėda – ant dešinės šlaunies. Šioje asanoje kūnas gali išbūti nejudėdamas ilgą laiką.

Lotoso poza kilo iš meditacijos praktikavimo senovės Indijoje. Žinomiausi lotoso pozos atvaizdai: medituojantis hinduizmo dievas Šiva ir budizmo pradininkas Sidharta Gautama.

## Šaltiniai
Saulius Ambrazas

**Saulius Ambrazas** (1957 m. lapkričio 5 d. Kaune – 2010 m. rugpjūčio 30 d.) – Lietuvos kalbininkas, habilituotas humanitarinių mokslų daktaras.

## Biografija
Tėvas Vytautas Ambrazas. 1981 m. baigė Vilniaus universitetą. 1981–1984 m. mokėsi Vilniaus universiteto aspirantūroje, 1984 m. apgynė daktaro disertaciją „Veiksmų pavadinimai (*nomina actionis*) senojoje lietuvių kalboje“, filologijos mokslų kandidatas. 1995 m. apgynė monografiją „Daiktavardžių darybos raida. Lietuvių kalbos veiksmažodiniai vediniai“, habilituotas humanitarinių mokslų daktaras.

Nuo 1984 m. dirbo Lietuvių kalbos institute, iš pradžių jaunesnysis, vėliau vyresnysis, nuo 1995 m. Kalbos istorijos ir dialektologijos skyriaus vyriausiasis mokslo darbuotojas. Mokslinių žurnalų „Archivum Lithuanicum“ ir „Baltų filologija“ redaktorių kolegijų narys. Nuo 2000 m. Lietuvių kalbos instituto tarybos ir Vytauto Didžiojo universiteto Senato narys.

## Mokslinė veikla
Tyrė lietuvių kalbos vardažodžių darybą. 1993 m. redagavo italų kalbininko Pjetro Dinio parengtą J. H. Lizijaus „Mažąjį katekizmą“. 1995–2000 m. vadovavo senųjų lietuviškų raštų kompiuterinio banko kūrimui.

## Bibliografija
* *Daiktavardžių darybos raida*, monografija, 2 d., 1993–2000 m.
* *Lietuvių kalbos atlasas*, vienas rengėjų, t. 3, 1991 m.

## Šaltiniai
Jupiter-C

**Jupiter-C** () – nešančiosios raketos tipas, naudotas trims prieš orbitiniams skrydžiams, kurie buvo atlikti 1956 ir 1957 m. Ją suprojektavo JAV Armijos balistinių raketų agentūra (, ABMA). Visi trys skrydžiai buvo paleisti iš Kanaveralo kyšulio.

## Aprašymas

Visus šiuos aparatus sudarė modifikuotos „Redstone“ balistinės raketos. „Redstone“ kuro talpyklos buvo pailgintos 2,4 m, kad suteiktų daugiau varomosios jėgos. Instrumentų skyrius sumažintas ir palengvintas. Antra ir trečia raketos pakopos buvo sudėtos į „cilindrą“ raketos viršuje. Antroji raketos pakopa buvo išorinis vienuolikos sumažintų „Sergeant“ raketų žiedas. Trečioji buvo trijų sumažintų „Sergeant“ raketų grupė. Šias pakopas laikė pertvaros, žiedai ir išorinis cilindrinis apvalkalas. Apatinė apvalkalo plokštė buvo primontuota ant rutulinio guolio, sumontuoto ant pirmosios pakopos instrumentų skyriaus. Du elektriniai varikliai suko cilindrą 450−750 aps./min, kad kompensuotų varomosios jėgos disbalansą, atsirandantį raketinių variklių degimo metu. Sukimosi greitis buvo keičiamas, kad nerezonuotų su besikeičiančiu pirmosios raketos pakopos vibracijos dažniu.

Prieš paleidimą viršutinė raketos pakopa būdavo išsukama. Pirmąjį skrydžio etapą kontroliuodavo giroskopo valdomas autopilotas. Raketa buvo užprogramuota taip, kad baigiant degti pirmajai pakopai, t. y. po 157 s nuo vertikalaus paleidimo, ji skristų 40° nuokrypiu nuo horizontalės. Baigus degti pirmajai pakopai, sprogstantys skląsčiai iššaudavo ir spyruoklės atskirdavo instrumentų skyrių nuo pirmosios pakopos kuro talpyklos. Keturios oro tūtos, sumontuotos instrumentų skyriaus apačioje, palaipsniui versdavo instrumentų skyrių ir besisukančią statinę į horizontalią padėtį. Po maždaug 247 inertinio skrydžio sekundžių pasiekus vertikaliojo skrydžio aukščiausią tašką, radijo signalas iš žemės uždegdavo antrosios pakopos vienuolikos raketų grupę ir atskirdavo statinę nuo instrumentų skyriaus. Tuomet, siekiant padidinti apogėjų, užsidegdavo trečioji pakopa.

Naudojant šią sistemą, kurią 1956 m. išrado Wernher von Braun, „Jupiter-C“ nereikėjo valdymo sistemos viršutinėse pakopose.

### Juno I

„Juno I“ buvo palydovų paleidimo įrenginys, pagamintas pagal „Jupiter-C“, bet su papildoma ketvirtąja pakopa, sumontuota virš trečiosios pakopos „statinės“. Kadangi „Juno I“ buvo tokio paties aukščio, kaip „Jupiter-C“ (21,2 m), o papildoma ketvirtoji pakopa paslėpta apvalkale, šis įrenginys, kuriuo buvo sėkmingai paleistas pirmasis JAV orbitinis palydovas, dažnai painiojamas su „Jupiter-C“.

## Skrydžių istorija

* 1956 m. rugsėjo 20 d.: 7 km/s greičiu iškėlė 39,2 kg krovinį į 1,1 km aukštį.
* 1957 m. kovo 15 d.: iškėlė 140 kg krovinį į 560 km aukštį.
* 1957 m. rugpjūčio 8 d.: iškėlė 1/3 raketos priekio dydžio kūgį į 460 km aukštį.
Gaučas (reikšmės)

Žodis ***gaučas*** reiškia:

* gaučai – gyventojų grupė Pietų Amerikoje, primenanti kaubojus;
* Gaučas – lietuviška pavardė:
** Petras Gaučas – Lietuvos geografas, kartografas.
Lotus (reikšmės)

Žodis **Lotus** reiškia:
* Lotus – angliškas lotosinių augalų šeimos (*Nelumbonaceae*) genties pavadinimas;
* *[[Lotus]]* – lotyniškas gargždenių genties (pupinių šeima) pavadinimas
* *Lotus* – gitarų prekinis ženklas;

Taip pat:
* *[[Lotus Cars]]* – automobilių gamintojas (D.Britanija)
* *[[Team Lotus]]* – Formulės 1 komanda;
* *Lotus Software* – programinės įrangos gamybos kompanija.


Vaizdas:Nelumno nucifera open flower - botanic garden adelaide2.jpg|Riešutinis lotosas
Vaizdas:Lotus corniculatus 003.JPG|Paprastasis garždenis (*Lotus corniculatus*)
Vaizdas:Lotus logo.png|*Team Lotus* ir *Lotus Cars* emblema
Algimantas Ambrazevičius

**Algimantas Ambrazevičius** (1934 m. kovo 15 d. Kaune – 2010 m. liepos 11 d. Vilniuje) – Lietuvos inžinierius energetikas šilumininkas, habilituotas technologijos mokslų daktaras.  

## Biografija
1955 m. baigė Kauno politechnikos institutą, 1960 m. apgynė disertaciją „Plokštės šilumos atidavimo klampių skysčių sraute tyrimas“, technikos mokslų kandidatas, 1984 m. Baltarusijos mokslų akademijos branduolinės energetikos institute apgynė disertaciją „Šilumos mainai rekuperatyviškai grūdinant dujas“, technikos mokslų daktaras

1964-1968 m. Kauno politechnikos instituto dėstytojas. 1955-1990 m. dirbo Fizikinių techninių energetikos problemų institute; 1969-1990 m. Aukštos temperatūros srautų laboratorijos vadovas. Nuo 1991 m. Vilniaus Gedimino technikos universiteto, nuo 1992 m. ir Lietuvos karo akademijos dėstytojas, nuo 1991 m. profesorius.

Darbai apie šilumos mainų įrenginius, plazmotronus, iš plazmos chemijos. 16 išradimų autorius.

## Bibliografija
*Šilumos mainai grūdinant dujas, monografija, 1983 m., rusų kalba
*Aukštatemperatūriai šilumos mainai plazminės technologijos aparatuose, su V. Litvinovu, 1986 m., rusų kalba
* Ratinių kovos mašinų teorijos pagrindai, 1996 m.
* Lietuvos transporto sistema, 2008 m.

## Įvertinimas
* 1984 m. LTSR valstybinė premija

## Šaltiniai
Didysis Kamenis

**Didysis Kamenis** ( – 'Didysis akmuo') – miestas Primorės krašto (Rusija) pietuose, prie Usūrio įlankos (Japonijos jūra). Škotovo rajono centras.
* Gyventojų skaičius – 38 115 (2008) (1989 m. buvo 65 621)
* Plotas – 40 km²

Gyvenvietė įkurta 1947 m., 1989 m. gavo miesto teises. 1996 m. liepos 19 d. Rusijos prezidento įsaku miestas pertvarkytas į *[[Uždarasis administracinis teritorinis darinys|uždarąjį admininistracinį teritorinį darinį]]* ().

Miestą su Vladivostoku jungia kelias (113 km) ir geležinkelis. Jūra iki Vladivostoko yra 40 km.

Vidutinė sausio mėnesio temperatūra yra −14&nbsp;°C, o liepos – +24&nbsp;°C. Vidutinis metinis kritulių kiekis – 900 mm.

## Ekonomika

Mieste yra kelios gamyklos, remontuojančios ir statančios atominius povandeninius laivus. Didžioji dalis miesto gyventojų dirba šiose įmonėse. Mieste yra trys bankai ir kelios kompanijos, besispecializuojančios laivų statyboje bei remonte, laivyboje ir jūrų žvejyboje.

Viena iš gamyklų yra gamykla *Zvezda* () – laivų statybos ir remonto įmonė, statanti, rekonstruoti ir ardanti atominius povandeninius laivus.
Vytautas Ambrazas

**Vytautas Ambrazas** (1930 m. kovo 25 d. Kaune – 2018 m. vasario 23 d. Vilniuje) – Lietuvos filologas, habilituotas humanitarinių mokslų daktaras.

## Biografija
Brolis Algirdas Jonas Ambrazas (1934–2016), sūnus Saulius Ambrazas (1957–2010).

1947–1948 m. studijavo Vytauto Didžiojo universitete, 1952 m. baigė Vilniaus pedagoginį institutą. Nuo 1953 m. Lietuvių kalbos instituto mokslinis bendradarbis, 1989–2001 m. Gramatikos skyriaus vadovas. 1958 m. filologijos mokslų kandidatas, 1980 m. filologijos mokslų daktaras. Nuo 1996 m. profesorius (VDU).

Skaitė paskaitas Kauno Vytauto Didžiojo universitete (1995–1996 m.), Čikagos ir Kalifornijos (1988 m.), Pizos (1990 m.), Genujos (1994 m.), Florencijos, Parmos ir Potencos (1990, 1994 m.), Stokholmo (1995 m.) universitetuose.

1983 m. Milano kalbotyros draugijos narys korespondentas. 1991–2001 m. Lietuvos mokslo tarybos narys. Valstybinės lietuvių kalbos komisijos narys. Aštuonių apgintų daktaro disertacijų mokslinis vadovas.

## Mokslinė veikla
Pagrindinės mokslinio darbo kryptys – lietuvių kalbos istorinė sintaksė, teorinė ir normatyvinė gramatika. Apibendrino dalyvių tyrimus lietuvių ir kitose baltų kalbose, šiomis temomis paskelbė darbų lietuvių ir užsienio filologiniuose leidiniuose.

## Bibliografija
* Absoliutinis naudininkas XVI–XVII a. lietuvių kalbos paminkluose, 1962 m.
* Lietuvių kalbos dalyvių istorinė sintaksė monografija, 1979 m.
* Baltų kalbų dalyvių lyginamoji sintaksė (*Сравнительный синтаксис причастий балтийских языков / Vergleichende Syntax der baltischen Partizipien*), Vilnius, Mokslas, 1990 m., rusų kalba
* Lietuvių kalbos gramatika, 3 t. Vilnius, Mintis, 1965–1976 m., vienas autorių ir redaktorių
* Lietuvių kalbos gramatika (*Грамматика литовского языка*), rusų kalba – Вильнюс, Мокслас, 1985 m. ir (*Lithuanian Grammar*) anglų kalba, Vilnius, Baltos lankos, 1997 m.
* Dabartinės lietuvių kalbos gramatika, Vilnius, Mokslo ir enciklopedijų leidykla, 1994 m. – I leidimas, 1996 m. – II pataisytas leidimas, 1997 m. – III leidimas.
* Lietuvių kalbos enciklopedija, Vilnius, Mokslo ir enciklopedijų leidybos institutas, 1999 m., vienas autorių ir redaktorius.

Vytauto Dubindrio slapyvardžiu paskelbė eilėraščių rinkinius:
* Vigilijos, 1990 m.
* Anapus rudens, 1995 m.

## Įvertinimas
* 1977 m. LSSR valstybinė premija (su kitais)
* 1983 m. LSSR valstybinė premija 
* 1999 m. Lietuvos mokslo premija
* 1998 m. DLK Gedimino 4 laipsnio ordinas 
* 2007 m. Lietuvos mokslo premija

## Šaltiniai
Ana Ambrazienė

**Ana Ambrazienė-Kosteckaja** (1955 m. balandžio 14 d. Tarakonyse, Nemenčinės rajone – 2025 m. vasario 12 d. Vilniuje) – Lietuvos lengvaatletė, buvusi moterų 400 m su barjerais bėgimo pasaulio rekordininkė. 

## Biografija
1973 m. baigė Pabradės vidurinę mokyklą. Vilniaus Antakalnio vidurinės mokyklos kūno kultūros mokytoja, direktoriaus pavaduotoja ugdymui.

## Sportiniai pasiekimai
* 1981 m. Universiados 400 m su barjerais ir 4 x 400 m estafetės bėgimo čempionė
* 1981 m., 1982 m., 1983 m. Europos taurės sidabro medalis
* 1983 m. pasaulio taurės sidabro medalis
* 1983 m. pasaulio čempionato sidabro medalis
* 1993 m. Europos taurės 3 aukso medaliai
* Daugkartinė Lietuvos čempionė
* 5 kartus TSRS čempionė
* 55 kartus gerino Lietuvos rekordus
* 1983 m. birželio 11 d. – 400 m su barjerais bėgimo pasaulio rekordininkė (Maskva, rezultatas 54,02 s).

## Šaltiniai

## Nuorodos
* "Anna Ambraziene". IAAF.
* *[http://www.tygodnik.lt/200401/sport1.html Tygodnik Wileńszczyzny] *. 2004. OCLC 69492151. "Anna Kostecka-Ambraziene"
* *[http://www.can.pl/downloads/Polscy_sportowcy_w_swiecie_2014_001-025.pd Polscy sportowcy w świecie]*. 2014. ISBN 978-83-64587-00-9. p. 9. "Anna Ambraziene-Kostecka"
* *[http://www.european-athletics.org/mm/Document/EventsMeetings/General/01/27/31/44/StatisticsHandbookZ%C3%BCrich2014_Neutral.pdf European Athletics Championships: Statistics Handbook]*. 2014. p. 44. "Anna Kastetskaya"
Alfonsas Vincentas Ambraziūnas

**Alfonsas Vincentas Ambraziūnas** (1933 m. gegužės 12 d. Valmantiškiuose, Vilkijos valsčiuje – 2020 m. gegužės 7 d. Vilniuje) – Lietuvos skulptorius.

## Biografija
1961 m. baigė Lietuvos dailės institutą, skulptūrą studijavo pas J. Mikėną. 1962–1997 m. dėstė Čiurlionio meno mokykla|M. K. Čiurlionio menų gimnazijoje.

## Kūryba
Ankstyviesiems medžio drožiniams (triptikas „Gimtojo krašto žmonės“, ciklas „Dėdeliai“, abu 1959 m., „Geležinkelininkai“ 1961 m.) būdinga ekspresyvi, gruboka forma, lakoniška ir tiksli personažų charakteristika, liaudies drožybos įtaka. Vėlesnieji kūriniai, ypač memorialiniai, apibendrintų formų, pasižymi monumentalumu, emocionalumu. Sukūrė paminklinių, kamerinių skulptūrų, skulptūrinių portretų, dekoratyvinių reljefų.

Nuo 1958 m. dalyvavo parodose. Jo kūrinių turi Lietuvos, Rusijos, Vokietijos muziejai.

## Darbai
* Peliksas Bugailiškis, antkapinis paminklas, 1968 m. Vilnius
* A. Račaitė, antkapinis paminklas, 1980 m., Vilnius
* Kauno IX forto memorialas, 1966–1984 m., architektai Gediminas Baravykas, Vytautas Vielius
* Vincas Krėvė, paminklas, 1988 m. Druskininkai
* Jonas Basanavičius, paminklas, 1990 m. Mažeikiai
* Vincas Mykolaitis-Putinas, paminklas, 1993 m. Marijampolė
* Antanas Maceina, paminklas, 1997 m. Prienai
* Mikalojus Konstantinas Čiurlionis, portretas, 1962 m.
* Kristijonas Donelaitis, portretas, 1967 m.
* Balys Sruoga, portretas, 1979 m.
* Ieva Simonaitytė, portretas, 1980 m.
* Zigmas Aleksa-Angarietis, paminklas 1972 m., Vilnius

## Įvertinimas
* 1985 m. TSRS valstybinė premija

## Šaltiniai
Juozas Ambraziejus (1877)

**Juozas Ambraziejus** (1877 m. kovo 17 d. Panausupys, Padovinio valsčius, Marijampolės apskritis – 1959 m. birželio 25 d. Niujorkas) – Lietuvos spaudos darbuotojas, visuomenės veikėjas.

## Biografija
Nuo 1899 m. laikraščio „Ūkininkas“ bendradarbis. 1898 m. įkūrė slaptą kaimo jaunimo organizaciją „Šienpjoviai“ ir 1901 m. „Artojų draugiją“ nelegaliai lietuviškai spaudai platinti ir vaidinimams rengti. Organizavo lietuviškos spaudos (knygų, laikraščių, atsišaukimų) platinimą. Kaip artistas dalyvaudavo draugijos rengiamuose vaidinimuose. Padėjo savo dėdei, knygnešiui, kunigui Adomui Grinevičiui – pranešdavo apie gresiamas kratas. Įtraukė į lietuviškos spaudos platinimą jaunąjį Mykolą Krupavičių.

Veikė *Barzdos* slapyvardžiu. Įkliuvo klijuojant atsišaukimus. 1902 m. įtrauktas į „Artojų“ draugijos narių bylą, kaltintas lietuviškos spaudos, gautos iš Vinco Bielskaus, platinimu, atsišaukimų klijavimu. Dėl 1904 m. caro manifesto byla nutraukta. 1905 m. Didžiojo Vilniaus seimo atstovas, už jo nutarimų propagandą kalintas Kalvarijos kalėjime ir ištremtas į Oloneco guberniją (Karelija). Po caro manifesto grįžo į Lietuvą.

Vengdamas persekiojimų, 1907 m. išvyko į Škotiją, nuo 1908 m. gyveno Brukline, Niujorke (JAV). Įsitraukė į lietuvių veiklą, pelnė „dėdės Ambraziejaus“ vardą. 1914–1916 m. laikraščio „Vienybė lietuvninkų“ administratorius. 1914–1917 m. Lietuvos autonomijos fondo iždo globėjas. 1920–1928 m. Lietuvos atstatymo bendrovės direktorius. 1928–1940 m. Lietuvių laivakorčių agentų sąjungos pirmininkas. Vienas Amerikos lietuvių tautinės sandaros kūrėjų. Susivienijimo lietuvių Amerikoje ir Tėvynės mylėtojų draugijos narys. 1935 m. už nuopelnus Lietuvai apdovanotas LDK Gedimino trečiojo laipsnio ordinu.

## Literatūra
* Vincas Tercijonas. Juozas Ambraziejus. Brooklyn, 1952 m.

## Šaltiniai
Aleksas Ambrose

**Aleksas Ambrose** (tikr. *Ambrazevičius*, 1892 m. birželio 10 d. Zviniškiai, Marijampolės apskr. – 1970 m. spalio 21 d. Čikaga) – JAV lietuvių visuomenės ir spaudos veikėjas.

## Biografija
1912 m. atvykęs į JAV apsigyveno Čikagoje. Amerikos lietuvių socialistų sąjungos veikėjas, nuo 1914 m. su pertraukomis „Naujienų bendrovės“, kuri leido pirmąjį JAV lietuvių dienraštį „Naujienos“, direktorius. 1918–1921 m. „Kardo“ bendrovės administratorius. 1919–1928 m. spaudos bendrovės „Aušra“, kuri leido demokratinės krypties literatūrą, turėjo knygyną, organizatorius ir pirmininkas. 1926–1928 m. leido žurnalą „Šakė“.

## Bibliografija
* Chicagos lietuvių istorija 1869–1959 m., Amerikos Lietuviu̜ Istorijos Draugija, 1967 m.

## Šaltiniai
Brabus

**Brabus** yra automobilių perdarymo ir puošybos (tiuningo) kompanija, įkurta Klauso Brackmanno ir Bodo Buschmanno iš Vokietijos. Ši kompanija specializuojasi Mercedes-Benz, Smart ir Maybach automobilių perdaryme.

Šią įmonę valdo B. Buschmannas, o šiuo metu ji vadinama pati didžiausia Mercedes-Benz automobilių perdarymo kompanija. Taip pat ji konkuruoja su tokiom įmonėm kaip Lorinsen, Carlsson, Kleeman ir Renntech.

Įmonės pagrindinis tikslas yra padidinti maksimaliai variklio pajėgumą tiek pagal arklio galias, tiek pagal maksimalų sukimo momentą. Klientai gali pirkti jau paruoštus automobilius tiek iš Brabus kompanijos, tiek per Mercedes centrus. Jei klientas nusprendžia pirkti automobilį tiesiai iš Brabus, šios įmonės darbuotojai patys atsiveža transporto priemonę iš Mercedes prekybos vietos ir perdaro ją pagal kliento poreikius. Brabus žinoma kaip atliekanti labai brangius darbus, o savo darbą jie atlieka pagal moto: "jei tu klausi kainos, tu negali sau leisti tai pirkti" ().

## Rekordai
Brabus yra pasiekusi kelis pasaulio rekordus.

* 1996 m. Brabus E V12 modelis pasiekė naują gatvių sedano greičio rekordą - 330 km/val
* 2003 m. Brabus E V12 Biturbo pagerino prieš tai buvusį rekordą iki 350.2 km/val
* 2006 m. Brabus Rocket modelis pasiekė naują rekordą - 362.4 km/val. Šis modelis buvo pagamintas ant patobulinto Mercedes-Benz CLS klasės W219 modelio.
* Tų pačių metų spalio mėnesį su tuo pačiu modeliu Brabus vėl pagerino rekordą iki 365.7 km/val greičio. Šio modelio kaina pakilo iki 380.000 eurų.

## Nuorodos
* [Brabus Oficiali svetainė ([Vokiečių kalba]])
Arvydas Ambrozaitis

**Arvydas Ambrozaitis** (g. 1948 m. gegužės 16 d. Vilniuje) – Lietuvos gydytojas infektologas, habilituotas biomedicinos mokslų daktaras, Vilniaus universiteto (VU) profesorius.

## Biografija
1972 m. baigė VU Medicinos fakultetą, 1995 m. habilituotas biomedicinos mokslų daktaras.

Nuo 1976 m. VU Medicinos fakulteto dėstytojas, nuo 1991 m. Infekcinių ligų, dermatovenerologijos ir mikrobiologijos klinikos vedėjas, nuo 1998 m. profesorius. Respublikinės tuberkuliozės ir infekcinių ligų universitetinės ligoninės Infekcinių ligų centro vadovas.

Nuo 1995 m. Lietuvos infektologų draugijos pirmininkas, nuo 1997 m. Europos kepenų tyrimo asociacijos, nuo 1998 m. Tarptautinės infektologų draugijos, nuo 1999 m. Europos AIDS klinikinės draugijos narys.

## Mokslinė veikla
Tiria virusinių hepatitų ir gripo diagnostiką, kliniką, gydymą ir profilaktiką. Paskelbė daugiau kaip 100 mokslinių darbų.

## Bibliografija
* Virusiniai hepatitai, su K. Žagminu, 1997 m.

## Šaltiniai
Algirdas Ambrazevičius

**Algirdas Ambrazevičius** (1952 m. rugsėjo 1 d. Vilniuje – 2023 m. balandžio 13 d.) – Lietuvos matematikas, fizinių mokslų profesoriaus.

## Biografija
1977 m. baigė Leningrado universitetą. 1981 m. fizikos ir matematikos mokslų kandidatas

Nuo 1981 m. Vilniaus universiteto dėstytojas, nuo 1998 m. Matematikos ir informatikos fakulteto Diferencialinių lygčių ir skaičiavimo matematikos katedros docentas. Darbai iš matematinės fizikos lygčių.

2020 metais jam suteiktas profesoriaus laipsnis.

## Bibliografija
* Matematinės fizikos lygtys, vadovėlis, 2 d. Vilnius, Aldorija, 1996 m.

## Šaltiniai